Document ID: 31986R1174

*****
ΚΑΝΟΝΙΣΜΟΣ (ΕΟΚ) αριθ. 1174/86 ΤΟΥ ΣΥΜΒΟΥΛΙΟΥ
της 21ης Απριλίου 1986
που τροποποιεί τον κανονισμό (ΕΟΚ) αριθ. 706/73 περί της κοινοτικής ρυθμίσεως που εφαρμόζεται στις αγγλονορμανδικές νήσους και στη νήσο του Man σχετικά με τις συναλλαγές γεωργικών προϊόντων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης του 1972, και ιδίως το άρθρο 1 παράγραφος 2 τρίτο εδάφιο του πρωτοκόλλου αριθ. 3,
την πρόταση της Επιτροπής,
Εκτιμώντας:
ότι ορισμένες κτηνιατρικές διατάξεις που εφαρμόζονται στη Βόρεια Ιρλανδία για τον αφθώδη πυρετό και τις συναλλαγές ζώντων ζώων, νωπού κρέατος και προϊόντων με βάση το κρέας έχουν καταστεί λιγότερο αυστηρές·
ότι με τον κανονισμό (ΕΟΚ) αριθ. 706/73 (1) οι αγγλονορμανδικές νήσοι και η νήσος του Man έχουν συνδεθεί, στον κτηνιατρικό τομέα, με τη Βόρεια Ιρλανδία·
ότι, για να μειωθεί ο κίνδυνος ασθενειών, είναι απαραίτητο να επιτραπεί στις νήσους αυτές να διατηρήσουν τους κτηνιατρικούς κανόνες για τον αφθώδη πυρετό που ίσχυαν μέχρι σήμερα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 3 του κανονισμού (ΕΟΚ) αριθ. 706/73 αντικαθίσταται από το ακόλουθο κείμενο:
«Άρθρο 3
Από την 1η Σεπτεμβρίου 1973, οι κοινοτικοί κανόνες που εφαρμόζονται στους ακόλουθους τομείς:
- κτηνιατρική νομοθεσία,
- ζωοτεχνική νομοθεσία,
- φυτοϋγειονομική νομοθεσία,
- εμπορία των σπόρων προς σπορά και των φυτών προς φύτευση,
- νομοθεσία των ειδών διατροφής,
- νομοθεσία των ζωοτροφών,
- κανόνες ποιότητας και εμπορίας,
εφαρμόζονται, με τους ίδιους όρους που ισχύουν στο Ηνωμένο Βασίλειο, στα προϊόντα που αναφέρονται στο άρθρο 1, τα οποία εισάγονται στις νήσους ή εξάγονται από τις νήσους αυτές προς την Κοινότητα.
Εντούτοις, επιτρέπεται στις αγγλονορμανδικές νήσους και στη νήσο του Man να διατηρήσουν, όσον αφορά τις συναλλαγές ζώντων ζώων, νωπού κρέατος και προϊόντων με βάση το κρέας, τις ειδικές διατάξεις για τον αφθώδη πυρετό που εφαρμόζουν στις εισαγωγές. Οι διατάξεις αυτές δεν επιτρέπεται να είναι πιο περιοριστικές από τις διατάξεις που ίσχυαν στις 30 Σεπτεμβρίου 1985.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 21 Απριλίου 1986.

Labels: 3
18
6